Man vas vir onthoofde liggaam in woonstel | Maroela Media
'n Man is Vrydag in hegtenis geneem op aanklag van moord nadat die polisie op sy meisie se onthoofde liggaam in sy woonstel in Kempton Park in Johannesburg afgekom het.
Volgens Wilfred Kgasago, woordvoerder van die Ekurhuleni-metropolisie (EMPD), het 'n polisiebeampte gister die sakebuurt van dié Johannesburgse voorstad gepatrolleer toe hy inligting ontvang het van 'n moontlike misdaad by een van die woonstelle in Wesstraat.
Die polisiebeampte het gevolglik omstreeks 12:00 saam met drie ander ondersoek by dié woonstel gaan instel waar hulle op die gru-vonds afgekom het. Die vrou se onthoofde liggaam het oor die bed gelê. Haar kop is in 'n vrieskas elders in die woonstel gevind.
Die man (34) was nie ten tyde van die ontdekking by die huis nie, het Kgasago gesê.
Die polisiebeamptes het verneem dat die man by 'n winkel verder af in die straat werk. Die man is daar in hegtenis geneem vir die beweerde moord op sy meisie.
Kgasago verduidelik dat die man se bure Donderdagaand gille vanuit dié woonstel gehoor het. Die bure het onraad vermoed aangesien die paartjie elke oggend saam na die winkel waar hy werk, stap. Die man het egter Vrydagoggend alleen werk toe gestap waarna die polisiebeampte se hulp ontbied is.
Die man is tans in aanhouding by die Kempton Park-polisiestasie. Hy sal na verwagting binnekort in die Kempton Park-landdroshof verskyn op aanklag van moord, het Kgasago gesê.